Document ID: 32004D0798

ODLOČBA KOMISIJE
z dne 7. decembra 2004
o sprejemu, v skladu z Direktivo Sveta 92/43/EGS, seznama območij, pomembnih za Skupnost, za celinsko biogeografsko regijo
(notificirana pod dokumentarno številko K(2004) 4031)
(2004/798/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Celinska biogeografska regija iz člena 1(c)(iii) Direktive 92/43/EGS zajema celotno ozemlje Luksemburga ter dele Avstrije, Belgije, Češke republike, Danske, Francije, Nemčije, Italije, Litve, Poljske, Slovenije in Švedske, kakor je določeno v biogeografski karti, ki jo je 23. oktobra 2000 odobril Odbor za habitate, ustanovljen v skladu s členom 20 Direktive.
(2)
Ta odločba ne zajema ozemelj držav članic, ki so se pridružile Evropski skupnosti 1. maja 2004. Te države članice so na ta datum začele Skupnosti pošiljati svoje predloge območij. Komisija posledično ni v položaju, da informacije, ki jih posredujejo te države članice, vključi v sedanji začetni seznam območij, pomembnih za Skupnost, v smislu Direktive 92/43/EGS. V zvezi s temi podatki bo v prihodnosti sprejeta odločba Komisije, ko bodo zbrane vse zadevne informacije in ko bo opravljena temeljita znanstvena ocena predlogov območij.
(3)
Nadalje je v okviru procesa, ki se izvaja od leta 1995, treba vzpostaviti omrežje Natura 2000, ki je bistvena sestavina varstva biološke raznovrstnosti v Evropski skupnosti, da se doseže napredek pri dejanskem vzpostavljanju omrežja tako, da se ne odlaša s to odločbo.
(4)
Za celinsko biogeografsko regijo so Avstrija, Belgija, Danska, Francija, Italija, Luksemburg, Nemčija in Švedska sezname območij, predlaganih kot območja, pomembna za Skupnost v smislu člena 1 Direktive 92/43/EGS, sporočile Komisiji med novembrom 2003 in junijem 2004, v skladu s členom 4(1) Direktive.
(5)
Sezname predlaganih območij so spremljale informacije o vsakem območju, dostavljene v obliki, določeni v Odločbi Komisije 97/266/ES z dne 18. decembra 1996 o obliki informacij za predlagana območja Natura 2000 (2).
(6)
Te informacije vključujejo najnovejšo in dokončno karto območja, ki ga je sporočila zadevna država članica, ime območja, lokacijo in obseg ter podatke, pridobljene na podlagi uporabe meril iz Priloge III k Direktivi 92/43/EGS.
(7)
Na podlagi osnutka seznama, ki ga je v dogovoru z vsako zadevno državo članico posebej pripravila Komisija in ki določa tudi območja s prednostnimi naravnimi habitatnimi tipi ali prednostnimi vrstami, je treba sprejeti seznam območij, izbranih kot območja, pomembna za Skupnost.
(8)
Poznavanje obstoja in razširjenosti naravnih habitatnih tipov in vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših informacij, ki so trenutno na voljo.
(9)
Glede na rešen primer iz sodne prakse Sodišča Evropskih skupnosti, ki pravi, da je treba „pripraviti osnutek seznama območij, pomembnih za Skupnost, ki bi lahko privedel do vzpostavitve usklajenega evropskega omrežja posebnih ohranitvenih območij, mora imeti Komisija na voljo izčrpen seznam območij z ekološkim interesom na nacionalni ravni, ki je pomemben iz vidika cilja direktive ohranitve naravnih habitatov in prosto živeče živalske in rastlinske vrste. (…) Poleg tega je samo na ta način mogoče uresničiti cilj iz prvega pododstavka člena 3(1) direktive, in sicer vzdrževati ali obnoviti ugodno stanje ohranjenosti zadevnih naravnih habitatnih tipov in habitate teh vrst na njihovem naravnem območju razširjenosti, za katerega je možno, da leži na eni meji ali več mejah znotraj Skupnosti“ (3).
(10)
Na podlagi razpoložljivih informacij in glede na skupne ocene v okviru biogeografskih seminarjev, ki jih je pripravil Evropski tematski center za varstvo narave in biološko raznovrstnost, ter dvostranskih srečanj z državami članicami, nekatere države članice niso predlagale zadostnega števila območij, potrebnih za izpolnitev zahtev iz Direktive 92/43/EGS za nekatere habitatne tipe in vrste. Zato za vrste in habitatne tipe, naštete v Prilogi 2 k tej odločbi, ni mogoče sklepati, da je omrežje dokončano. Ob upoštevanju zamude pri prejemanju informacij in doseganju dogovora z državami članicami Komisija meni, da je ustrezno sprejeti začetni seznam območij, ki ga bo treba popraviti v skladu z določbami člena 4 Direktive 92/43/EGS, za habitatne tipe in vrste, naštete v Prilogi 2 k tej odločbi, za katerega navedene države niso predlagale zadostnega števila območij v skladu z zahtevami iz Direktive 92/43/EGS.
(11)
Ker je poznavanje obstoja in razširjenosti naravnih habitatnih tipov iz Priloge I in vrst iz Priloge II k navedeni direktivi, ki se pojavljajo tako v morskih ozemeljskih vodah kakor tudi v morskih vodah pod nacionalno pristojnostjo onkraj ozemeljskih voda, še vedno nepopolno, ni mogoče sklepati, da je zanje omrežje dokončno ali nedokončno. Zadevne vrste in habitatni tipi so našteti v Prilogi 3 k tej odločbi. Komisija posledično meni, da bo začetni seznam po potrebi popravljen za različne habitatne tipe in vrste, naštete v Prilogi 3 k tej odločbi, v skladu z določbami člena 4 Direktive 92/43/EGS.
(12)
Priloga 3 k tej odločbi našteva tudi druge habitatne tipe iz Priloge I in vrste iz Priloge II k navedeni direktivi, ki se znanstveno preučujejo.
(13)
Ukrepi, predvideni v tej odločbi, so v skladu z mnenjem Odbora za habitate -
SPREJELA NASLEDNJO ODLOČBO:
Člen 1
Seznam v Prilogi 1 k tej odločbi je seznam območij, pomembnih za Skupnost, za celinsko biogeografsko regijo v skladu s tretjim pododstavkom člena 4(2) Direktive 92/43/EGS.
Ta seznam se bo spremenil glede na nadaljnje predloge držav članic v skladu s členom 4 Direktive 92/43/EEC za nekatere habitatne tipe in vrste, navedene v Prilogi 2 in Prilogi 3 k tej odločbi.
Člen 2
Ta odločba je naslovljena na države članice.
V Bruslju, 7. decembra 2004

Labels: 12
18
20